তারপর সেই সান্ধ্য অনুষ্ঠান বহে চললো আপন গতিতে। আর্যাবর্তের ও আরবদেশের দুটি লোককথা ও বিশ্বাসের ধারা একদা অস্ত্রধারী হানাদার শাসকদের পিছু পিছু এসে পৌঁছেছিলো এই পাণ্ডববর্জিত প্রাকৃতভূমিতে। বহু প্রজন্মের বিশ্বাস ও ভালোবাসায় এতদিনে তারা তাদের বিদেশি গন্ধকে বিসর্জন দিয়ে একান্তই দেশজ হয়েছে। নাটকের মধ্যেও তাই মদিনার পথে চলতে চলতে মহম্মদ গেয়ে ওঠেন লালনের কোন অতিপরিচিত গান; অথবা, ভ্রাতুষ্পুত্র প্রহ্লাদের ঈশ্বরভক্তিতে অতিষ্ঠ হুলিকা রাক্ষসী অতি সহজেই স্বগতোক্তি করে ওঠে, "আবাগির ব্যাটা তোরে উলাউঠোয় নেয় না কেন রে?" যেন সে এই গ্রামবাংলারই অতিপরিচিত কলহপ্রিয়া রমণীটি।